Kristian Jensen (V), 2003-12-12:
Uanset hvad fru Anne Baastrup siger, er det et uomgængeligt faktum, at med den kriminalforsorgsaftale, vi har lavet, er der skabt flere pladser i fængslerne, og der er skabt en bedre økonomi i hele kriminalforsorgen til at afhjælpe en lang række af de problemstillinger, der har været.
Jeg skal bare sige i en kommentar til fru Marianne
Jelved, som jeg ikke nåede at få tilføjet sidste gang, at når man tager finansministerens gennemgang af Det Radikale Venstres skatteforslag, så kan man se, at der rent faktisk er den forskel, at en butiksmedarbejder - det var det, vi i gamle dage kaldte en kassedame - taber over 1.000 kr., hvorimod en direktør vil tjene lige knap 80.000 kr. på Det Radikale Venstres skatteforslag.
Det er det vilkår, der er i Det Radikale Venstre.
Til fru Lene Jensen, der spørger: Hvad med forskningen i stalinismen?
Vi er enige om, at man i størst muligt omfang skal bruge de forskningsråd og de forskningsinstitutioner, vi har nedsat.
Men nu skal vi jo ikke gøre os selv mere hellige, end vi er; i sidste års finanslovaftale blev der aftalt bl.a. sammen med Socialdemokratiet - hvis min hukommelse er rigtig - to andre ting, nemlig en særlig satsning på nanoforskning, hvor vi bestemte fra start af, at det skulle være nanoforskning, samt en særlig forskning i hormonforstyrrende stoffer, hvor det var Folketinget og Folketingets partier, der valgte at sige: Det er det her, vi skal forske i.
Ligesådan er det for nuværende en aftale, at det er en forskning i, hvad der er sket omkring den kolde krig og de indre trusler, der skal finde sted.
Til hr. Jacob Buksti: Jeg vil ikke tro, at hr. Jacob Buksti er den bedste ekspert i markedsøkonomi og i markedsvilkår, men jeg kan så fortælle hr. Jacob Buksti, at på et marked har man som aktør et ønske om at have den størst mulige volumen for derigennem at have det størst mulige dækningsbidrag til de omkostninger, der må være, og når man skal ud og oparbejde en volumen, så har man naturligvis et ønske om at få mange forskellige blade med, både de store og de små, og når der nu er initiativer i gang om at få flere lokale distributionsselskaber op, vil det også være interessant for dem at få de små blade med, sådan at de kan få en volumen ind i det arbejde, de laver, og få dækket deres omkostninger.
Lad mig starte bagfra og mane hr. Jan Petersens fejltagelser i jorden: Jeg er ikke ude at skønne et fald på 30.000 i ledigheden.
Jeg skønner, at regeringen har ret i, at der bliver et fald på 15.000.
Det mener jeg er urealistisk.
Jeg mener, at det, regeringen har lagt op til, er meget realistisk, nemlig at der sker et fald i ledigheden næste år på 15.000 personer, og når det er realistisk, er det, fordi det ligger på linje med det, som alle andre siger, nemlig LO, vismændene, OECD, de store pengeinstitutioner og andre, der vurderer, hvordan det går i dansk økonomi.
Derfor er det ganske realistisk, også fordi vi i år i modsætning til tidligere har set langt mere solide tegn på, at forbruget er på vej op, at erhvervslivets investeringer er på vej op, og dermed at opsvinget er på vej, og at ledigheden er på vej ned.
Hr. Mogens Nørgård Pedersen kalder de afdragsfri lån for fælder.
Det er klart, at man skal vide, hvad man går ind til, hvis man som borger optager et afdragsfrit lån.
Men jeg har stor tiltro til, at danskerne er ansvarlige og økonomiske personer, der godt kan vurdere, hvorvidt de med deres økonomi har råd til at tage et afdragsfrit lån eller ej, og hvis man vedligeholder sin bolig, er det ikke sådan, at man kommer til at tabe noget på det, men man får bare en mindre opsparing.
Fru Lene Jensen starter desværre med endnu en gang papegøjesnak, altså det der papegøjesnak med, at regeringen jo ikke gør noget ved ledigheden.
Men jeg har brugt næsten samtlige svar heroppe til at sige, hvad regeringen gør for at få ledigheden ned, nemlig at vi fremrykker investeringer, og at vi gennemfører skattelettelser på 5,7 mia. kr., som gør, at danskerne får flere penge til forbrug, hvilket gør, at der kommer gang i hjulene, og det betyder, at der kommer
flere arbejdspladser.
Vi vil fortsat have en vækst i den offentlige sektor og dermed også en vækst i antallet af offentligt ansatte.
Så kunne vi ikke godt blive sparet for den der papegøjesnak om, at regeringen intet gør?
Det er lodret forkert.